ઈડી આ કેસમાં ઓગસ્ટા વેસ્ટલેન્ડની મૂળ કંપની ફિનમિકેનિકા દ્વારા ૧૨ હેલિકોપ્ટરનો સોદો પ્રાપ્ત કરવા માટે આપવામાં આવેલી કરોડો રૂપિયાની લાંચમાં તપાસ કરી રહ્યું છે. ઈડીએ એક નિવેદનમાં જણાવ્યું હતું કે આ કેસની તપાસ દરમિયાન જાણવા મળ્યું છે કે ૨.૮ કરોડ યુરો (અંદાજે રૂ. ૨૧૪ કરોડ) ગુડો હાશ્કે અને કાર્લો ગેરોસાને ટ્યુનિશિયા સ્થિત કંપની દ્વારા આપવામાં આવ્યા હતા. બંને ૩૬૦૦ કરોડ રૂપિયાના સોદામાં એજન્ટ તરીકે હતા. પાછળથી ૧.૨૪ કરોડ યુરો (અંદાજે રૂ. ૯૫ કરોડ) ત્રણ ભારતીય કંપનીઓને આપતાં પહેલાં મોરેશિયસ, દુબઈ સિંગાપોર સ્થિત કંપનીઓને આપવામાં આવ્યા હતા. ભારતીય કંપનીઓએ આ ભંડોળથી શેરો ખરીદ્યા હતા.